Hightown, Wrecsam

Un o faestrefi dinas Wrecsam, gogledd-ddwyrain Cymru, yw Hightown.

Bu rhannau gogledd-orllewinol yr ardal tuag at Eglwys San Silyn, ger Ffordd Salop, yn bentrefan ar wahân o'r enw “Wrecsam Fechan”. Yn sgil twf Wrecsam, yn y 18fed ganrif daeth y pentrefan yn rhan o'r dref fwyaf ond parhaodd yr enw “Wrecsam Fechan” fel enw ar y stryd. Ar fap o 1833, defnyddiwyd yr enw "Wrexham Fechan" ar gyfer rhan o'r stryd sy'n rhedeg o ochr ddeheuol yr afon Gwenfro i fyny'r bryn i gyfeiriad Hightown (ar yr un map, mae'r enw “Salop Street” yn cael ei ddefnyddio ar gyfer rhan o'r stryd ar ochr arall yr afon, ger canol y dref).  Ar fap o 1872, defnyddiwyd yr enw "Wrexham Fechan" ar gyfer y stryd sy'n cael ei hadnabod heddiw fel “Kingmills Road” (Ffordd Melin y Brenin). 

Roedd gan reilffordd Wrexham & Ellesmere orsaf yn Hightown o'r enw Hightown Halt. 
bawd| The Travellers Rest, tafarn hanesyddol yn yr ardal.
Tirnod pwysig yn Hightown ydy'r barics milwrol, “Hightown Barracks”. Adeiladwyd y barics yn y 1870au yn arddull yr Adfywiad Gothig. Yn 1877 symudodd y Denbighsire Militia yno o'i hen bencadlys ar Stryt y Rhaglaw (heddiw Amgueddfa ac Archifau Bwrdeistref Sirol Wrecsam). Wedyn daeth y barics yn gartref i'r Ffiwsilwyr Brenhinol Cymreig.

Mae gan Hightown ei ardal siopau ei hun wrth y gyffordd rhwng Ffordd Salop a Ffordd Melin y Brenin. Mae adeiladau hanesyddol yr ardal yn cynnwys tafarndai'r Green Dragon a'r Travellers' Rest, yn ogystal â Beechley House, tŷ rhestredig gradd II  wedi'i adeiladu yn y 18fed ganrif fel preswylfa breifat.

Mae digon o dai sy'n dyddio o'r 19eg ganrif yn sefyll ar hyd strydoedd Hightown. Hyd at 2011, roedd yr ardal yn gartref i "Hightown Flats", pum bloc o fflatiau pum llawr. Roedd gan y fflatiau broblemau diogelwch, a bu problemau yn yr ardal gydag ymddygiad gwrthgymdeithasol. Dymchwelwyd y fflatiau yn 2011 er mwyn ailddatblygu'r ardal gyda chefnogaeth y gymuned leol.

 Cyfeiriadau 
Categori:Wrecsam
Categori:Erthyglau Wici-lleoedd